Lietuvos biochemikų draugija

Lietuvos biochemikų draugija – Lietuvos visuomeninė biochemikų organizacija, veikianti nuo 1960 m. Vilniuje.

 Istorija 
Steigiamajame Lietuvos biochemikų draugijos susirinkime Lietuvos mokslų akademijoje (Gedimino g. 3) 1960 m. spalio 26 d. dalyvavo 24 entuziastai. Jau steigiamojo susirinkimo darbotvarkėje, kurią rengė akademikas Vladas Lašas, buvo numatyta ne vien steigti draugiją, bet ir biochemijos specialistų rengimo, biochemijos mokslo centro kūrimo Lietuvoje klausimai. Nutarta, kad biochemijos specialistams rengti Lietuvoje racionaliausia būtų steigti Biochemijos katedrą Vilniaus universitete. 1962 m. Vilniaus universitete pradėti rengti biochemikai. 1966 m. rugpjūčio 4 d. TSRS Ministrų Tarybos Mokslo ir technikos komiteto nutarimu leista Lietuvos mokslų akademijos sistemoje įsteigti Biochemijos institutą. Jis pradėjo veikti 1967 m. sausio 1 d. Pirmoji (1967–1985 m.) instituto direktorė – prof. Liuda Rasteikienė taip pat buvo LBD narė. Biochemijos specialistų rengimas Vilniaus universitete ypač įsibėgėjo 1968–1971 m., tam darbui vadovavo Antanas Glemža, o nuo 1971 m. – Benediktas Juodka.Lietuvos biochemikų draugija  Nuo 2010 m. biochemijos specialistai pradėti rengti VDU Gamtos mokslų fakultete.Biochemijos studijos VDU 

1960–1989 m. Lietuvos biochemikų draugija veikė kaip Sąjunginės biochemikų draugijos skyrius, nuo 1989 m. spalio 19 d. savarankiška. 1991 m. draugija priimta į Europos biochemikų draugijų federaciją (Federation of European Biochemical Societies). Draugija 1960 m. turėjo 26 narius, 1966 m. – 44, 1970 m. – 98, 1995 m. apie 250, 2008 m. turi apie 200 narių.

 Veikla 
Lietuvos biochemikų draugijos tikslas – plėtoti biochemijos mokslą. Draugija rengia mokslinius susirinkimus, seminarus, konferencijas, konkursus. Bendradarbiauja su kitomis mokslinėmis draugijomis.

 Pirmininkai 
 Vladas Lašas – 1960 m. spalio 26 d. – 1966 m. sausio 2 d.
 Albertas Petras Bluzmanas – 1966 m. sausio 18 d. – 1970 m. vasario 13 d.
 Sofija Kanopkaitė – 1970 m. vasario 13 d. – 1992 m. sausio 8 d. ir 1994 m. gruodžio 28 d. – 2000 m. spalio 27 d.
 Antanas Jasaitis – 1992 m. sausio 8 d. – 1994 m. gruodžio 28 d.
 Juozas Kulys – 2000 m. spalio 27 d. – 2004 m. birželio 19 d.
 Vida Mildažienė – 2004 m. birželio 19 d. - 2010 m. birželio 16 d.
 Rimantas Daugelavičius - nuo 2010 m. birželio 16 d.

 Šaltiniai 

Kategorija:Biochemija Lietuvoje
Biochemiku